<classify> TUME ya Taifa ya Uchaguzi NEC imetoa ufafanuzi kwa wananchi juu ya mazoezi mawili tofauti yanayoendelea nchini ya kuandikisha wapiga kura. Aidha imesema Kadi ya Mpiga Kura inayotolewa na Tume haitatumika kwenye uchaguzi wa Serikali za Mitaa utakaofanyika mwenzi ujao.Akizungumza Jijini Dar es Salaam jana, Mkurugenzi wa Uchaguzi wa Tume, Dk Wilson Charles amesema kwamba uandikishaji unaoendelea ambao ulianza Oktoba 8 mwaka huu unahusu uchaguzi wa Serikali za Mitaa utakaofanyika Novemba 24, 2019 ambao hausimamiwi na Tume.Tume ya Taifa ya Uchaguzi inapenda kuwataarifu wananchi kuwa uandikishaji unaofanyika kuanzia tarehe 08, Oktoba 2019 hadi Oktoba 14, 2019 na kusimamiwa na Ofisi ya Rais Tawala za Mikoa na Serikali za Mitaa OR- TAMISEMI kupitia Halmashauri mbalimbali kote nchini unahusika na uchaguzi wa serikali za mitaa utakaofanyika Novemba 24, 2019. Mwananchi asipojiandikisha hataweza kupiga kura katika uchaguzi huo, alisema Dk Mahera.Aliongeza kwamba mwananchi ambaye hatajiandikisha kwenye uandikishaji unaofanywa na OR-TAMISEMI hatapata fursa ya kushiriki kwenye uchaguzi wa Serikali za Mitaa wa Novemba 24 mwaka huu, hata kama atakuwa na Kadi ya Mpiga Kura inayotolewa na Tume na kwamba uchaguzi huo hausimamiwi na Tume bali unasimamiwa na Ofisi ya Rais-TAMISEMI Amewataka wananchi kujitokeza kwa wingi kushiriki kwenye zoezi hilo la kujiandikisha ili wapate fursa ya kuwachagua viongozi wa mitaa yao siku hiyo ya tarehe 24 Novemba 2019.Aidha, Dk Mahera amesema kwamba Tume kwa mujibu wa Ibara ya 74 6 ya Katiba ya Jamhuri ya Muungano wa Tanzania ya mwaka 1977 ina jukumu la kuandikisha Wapiga Kura kwa ajili ya Uchaguzi wa Rais, Wabunge wa Jamhuri ya Muungano wa Tanzania na Madiwani kwa Tanzania Bara.Uandikishaji huo wa OR-TAMISEMI ni tofauti na uboreshaji wa Daftari la Kudumu la Wapiga Kura unaofanywa na Tume kwenye mikoa mbalimbali Nchini. Uboreshaji huu unahusu Uchaguzi wa Rais, Wabunge wa Jamhuri ya Muungano wa Tanzania na Madiwani wa Tanzania Bara utakaofanyika mwakani 2020, amesema.Dk Mahera ameeleza kwamba zoezi la Uboreshaji wa Daftari la Kudumu la Wapiga Kura linaendelea kwa sasa katika mikoa ya Tabora, Katavi na Halmashauri ya Wilaya ya Uvinza Mkoani Kigoma ambako uboreshaji utafanyika kuanzia Oktoba 14 hadi Oktoba 20 mwaka huu.Ameongeza kwamba zoezi hilo litaendelea kwenye mikoa ya Songwe, Dodoma na Singida kuanzia Oktoba 26 hadi Novemba 1, 2019. Wanaostahili kujiandikisha ni wale ambao wana miaka 18 na wale ambao watafikisha miaka 18 mwakani 2020 kabla ya uchaguzi, lakini pia zoezi linawahusu wale ambao kadi zao zimeharibika au zimepotea ili wapate fursa tena ya kuwepo kwenye Daftari la Kudumu la Wapiga Kura, alismema Dk Mahera.  <topic>: KITAIFA 